Palosuojelurahasto

Palosuojelurahasto on sisäministeriön alainen rahasto, joka myöntää vuosittain noin 12 miljoonaa euroa avustuksia hankkeille, joiden tehtävänä on ehkäistä tulipaloja sekä edistää pelastustoimintaa. Rahasto on myöntänyt eniten rahaa koulutus- ja valistustoimintaan, tutkimus- ja kehittämistyöhön sekä kaluston hankkimiseen ja paloasemien rakentamiseen. Lisäksi rahasto myöntää stipendejä ja jakaa vuosittaisen pelastusalan Innovaatiopalkinnon. Palosuojelurahasto toimii valtion talousarvion ulkopuolella. 

Palosuojelurahaston toiminta perustuu vuosittain kerättäviin palosuojelumaksuihin. Palosuojelurahastolain mukaan tulipalojen ehkäisyn ja pelastustoiminnan edistämiseksi on Suomessa olevasta palovakuutetusta kiinteästä ja irtaimesta omaisuudesta suoritettava vuosittain palosuojelumaksu. Maksun on velvollinen suorittamaan jokainen, joka harjoittaa vakuutusliikettä Suomessa. 

Palosuojelurahastolla on oma hallitus, joka ohjaa sen taloutta ja toimintaa sekä tekee päätökset avustettavista kohteista. Sisäministeriö nimeää hallituksen puheenjohtajan sekä seitsemän jäsentä ja varajäsentä kerrallaan kolmen vuoden toimikaudeksi. 

 Palosuojelurahaston avustukset 
Palosuojelurahasto myöntää erilaisia avustuksia muun muassa kunnille, pelastusalan järjestöille, sopimuspalokunnille, yliopistoille ja ammattikorkeakouluille sekä hyvinvointialueille. 

 Yleisavustukset 
Yleisavustuksia voidaan myöntää pelastusalan järjestöille ja muille vastaaville yhteisöille toimintaan, jolla ennaltaehkäistään tulipalojen riskejä tai edistetään pelastustoimintaa. Tällaisia päämääriä voivat olla esimerkiksi turvallisuusviestintä ja neuvonta, koulutus ja palokuntatoiminnan kehittäminen. 

 Tutkimus- ja kehittämishankeavustukset 
Tutkimus- ja kehittämishankeavustuksia voidaan myöntää muun muassa oppimateriaalin tuotantoon ja hankintaan, tietojenkäsittelyn kehittämiseen ja laitteiden hankintaan, kokeilu-, käynnistämis-, tutkimus- ja kehittämistoimintaan, valistukseen ja neuvontaan sekä standardisointiin. Avustuksiin voi kuulua myös henkilökohtaisia apurahoja esimerkiksi väitöstutkimuksiin. 

 Rakennushankeavustukset 
Rakennushankeavustuksia voidaan myöntää kunnille nykyisten paloasemien tai harjoitusalueiden merkittävään peruskorjaukseen sekä sopimuspalokunnille uusien paloasemien rakentamiseen, kiinteistön hankintaan ja vanhojen paloasemien merkittävään peruskorjaukseen tai laajentamiseen. Palosuojelurahasto tarkastelee rakennushankehakemuksia valtakunnallisesti, alueellisesti ja paikallisesti. Avustusta myönnetään erityisesti hankkeisiin, joilla parannetaan henkilöstön työturvallisuutta ja alueen palvelutasoa kokonaisuutena. 

 Kalustohankeavustukset 
Kalustohankeavustuksia voidaan myöntää sopimuspalokunnille ja muille vastaaville yhteisöille, jotka ovat tehneet palokuntasopimuksen hyvinvointialueen kanssa. Avustuksia myönnettäessä Palosuojelurahasto tarkastelee kalustotilanteen tarvetta valtakunnallisesti, alueellisesti ja paikallisesti. Avustusta myönnetään erityisesti hankkeisiin, joilla parannetaan sopimuspalokuntatoiminnan jatkuvuutta, henkilöstön työturvallisuutta ja alueen palvelutasoa kokonaisuutena. Avustuksia voidaan myöntää myös järjestelmähankintoihin, kuten väestöhälytinjärjestelmiin. 

 Sopimuspalokuntien pienavustukset 
Sopimuspalokuntien pienavustuksia voidaan myöntää sopimuspalokunnille, joilla on voimassa oleva palokuntasopimus hyvinvointialueen kanssa. Avustusta voidaan myöntää myös palokuntayhdistyksille sekä muille pelastusalalla toimiville yhteisöille, jotka ovat tehneet hyvinvointialueen kanssa sopimuksen pelastustoimintaan kuuluvien tehtävien hoitamisesta.  Pienavustuksilla tuetaan hälytysvalmiuden tehostamista tai työturvallisuuden parantamista tukevia hankintoja. Avustusta myönnetään myös sellaisiin hankintoihin, joilla turvataan sopimuspalokuntatoiminnan toimintaedellytyksiä. Avustuksilla parannetaan myös palokuntanuorisotoiminnan edellytyksiä ja tuetaan sopimuspalokuntatoiminnan jatkuvuutta. 

 Palosuojelurahaston Innovaatiopalkinto 
Palosuojelurahasto jakaa vuosittain Innovaatiopalkinnon tunnustuksena pelastustoimeen kohdistuneesta ansiokkaasta innovaatiosta. Tällainen uusi keksintö voi olla esimerkiksi laite, väline tai kone, työmenetelmä tai toimintatapa, joka edistää tai tehostaa tulipalojen ehkäisyyn kohdistuvaa työtä tai pelastuslaitoksen tai palokunnan toimintaa. Innovaatiopalkinnon tarkoitus on kannustaa pelastusalalla työskenteleviä ja muita alasta kiinnostuneita kehittämään uusia tehokkaampia ja turvallisempia laitteita, toimintatapoja ja työmenetelmiä sekä parantaa pelastusalan näkyvyyttä ja arvostusta yhteiskunnassa. 

Palosuojelurahasto voi myöntää Innovaatiopalkinnon yrityksen, yhteisön tai yksityisen henkilön kehittämälle innovaatiolle, joka on huomattavasti edistänyt edellä mainittuja tavoitteita. Ehdotuksia palkittavista voivat tehdä kaikki yksityiset henkilöt ja yhteisöt. Ehdotuksen tekijän on perusteltava innovaation merkitys pelastustoiminnan tai onnettomuuksien ehkäisyn edistämisessä. 

 Historiaa 
Palosuojelurahaston juuret ulottuvat 1920-luvulle, jolloin varatuomari Leo Pesonen kehitti Saksasta saamansa esimerkin pohjalta ajatuksen palovakuutusmaksuihin perustuvasta rahoitusjärjestelmästä. Pitkien valmistelujen jälkeen palosuojelumaksusta annettu laki tuli voimaan vuonna 1942, ja sen tuotoista muodostettiin vuonna 1948 toimintansa aloittanut Palosuojelurahasto. Rahaston varhaiset vuodet kuluivat sodanjälkeisen Suomen palokuntien perusrakenteiden vahvistamiseen, kuten moottoriruiskujen hankintaan ja paloasemien rakentamiseen. Kansantalouden kasvaessa rakentaminen lisääntyi, mikä vaikutti palovakuutuskertymän kasvuun ja näin ollen myös Palosuojelurahaston käytettävissä oleviin rahasummiin. Vähitellen rahaston toiminta laajeni tukemaan myös järjestöjen valistus- ja koulutustyötä, tutkimusta sekä pelastustoimen kehittämishankkeita. 

Rahaston alkuvuosikymmeninä Palontorjuntalehden sekä palokuntaleirin ja palokalustonhoitajakurssin järjestelyjen avustukset ovat vaikuttaneet merkittävästi paloturvallisuuden painopisteen muuttamiselle reagoivasta toiminnasta ennaltaehkäisevään toimintaan. Palosuojelurahasto on yli 80 vuoden aikana kasvanut keskeiseksi pelastustoimen kehityksen mahdollistajaksi. 

 Lähteet 

 Aiheesta muualla 
Palosuojelurahaston nettisivut

Luokka:Suomalaiset säätiöt